Vasemmistoliiton kunnallisvaaliehdokas Suldaan Said Ahmed saa tappouhkauksia lähes päivittäin.

Vasemmistoliiton kuntavaaliehdokas Suldaan Said Ahmed haluaa tulla julkisuuteen saamiensa lukuisten tappouhkausten vuoksi.

Suldaan toivoo Suomeen kovempia rangaistuksia vihapuheesta ja uhkauksista, jotta asia saataisi kuriin.

Myös monet muut maahanmuuttajataustaiset poliitikot ovat saaneet osakseen vihapuhetta ja uhkauksia.

Suldaan Said Ahmed tekee uhkauksista huolimatta vaalityötä. Kuvassa hän paiskaa kättä vaalityössä auttavan Riku Aholan kanssa. NINA LEINONEN

" ... Sanotaanpahan tästä mitä tahansa seon yks ja hailee, mutta kaikki matut ja varsinkin somalit pitäisi tappaa... "

Tämän jälkeen viestin lähettänyt henkilö tiedusteli, osaisiko joku ryhmäläisistä kertoa, missä Suldaan Said Ahmed asuu. Hän perusteli kysymystään kirjoittamalla" Sattuisi olemaan ehkä meidän lössillä asian tynkää”. Toinen henkilö vastasi viestiketjussa miehelle, että" Itiksessä varmaan, siellä ne muutkin nekrut”.

Tämä on ote kunnallisvaaliehdokas Suldaan Said Ahmedin, saamasta viestistä viime kesältä. Ja samankaltaista tekstiä hän saa käytännössä päivittäin. Ei enää vihapuhetta vaan suoria uhkauksia.

Viimeisimmässä viestissä lukee" Painukaa vittuun suomesta, saatanan päänkatkojat. Jos ette häivy, organisaatiomme alkaa toteuttaa teidän oppejanne teihin itseenne. Menkää pois, kun ehjänä vielä pääsette. Menkää ruotsiin, siellä teitä ei tapeta. "

Aiemmin uhkaukset ja vihapuhe toivat epämiellyttävän tunteen. Nyt Suldaan myöntää, että pelottaa.

- Näistä tulee ikävä fiilis. Mutta nyt kyllä pelottaa. Olenko seuraava kohde. Minulle on laitettu esimerkiksi viesti " tilasit kuolemasi " , Suldaan pohtii vaalitilaisuudessa lauantaina.

Hän ei enää mielellään liiku Helsingissä yksin. Hän arvioi, että askel vihapuheesta vihatekoon on lyhyt.

- Varovaisuus ei ole turhaa. Pyrin liikkumaan porukassa. Mutta ihmisten pitäisi pystyä liikkumaan turvallisesti.

Suldaan kertoo, että myös puolue ottaa uhkaukset vakavasti. Vasemmistoliiton puoluesihteeri on keskustellut asiasta Suojelupoliisin kanssa.

Sosiaalisen median lisäksi uhkauksia tulee muun muassa puhelimitse.

- Vasemmistonuorten toimistoon tulee soittoja, että jos ette pysäytä Suldaania, niin meillä on keinot pysäyttää hänet, Suldaan kertoo.

Myös hänen henkilökohtaiseen numeroonsa tulee viha- ja uhkailupuheluja.

Kaduilla uhkaukset ovat harvassa, mutta provosointia ja huutelua esiintyy usein.

- Somessa uhkailu on vastenmielisintä. Ei tappouhkauksista voi koskaan tietää, onko uhkaaja tosissaan.

Toiminnan rajoittamista

Suldaan on vakuuttunut, että uhkauksilla pyritään rajoittamaan hänen poliittista toimintaansa. Vihapuhe ja uhkailu alkoivat vuonna 2011 eduskuntavaalien jälkeen.

- Tämä on hyvin organisoitunutta toimintaa. He yrittävät rajoittaa osallistumistani politiikkaan, Suldaan toteaa.

Hän jatkaa, että kyse on vakavasta asiasta.

- Ehdokkaana lakikin suojaa, että saa tehdä vaalityötä rauhassa.

Kunnallisvaalikampanjoinnin aikana hän on alkanut pohtia tarkkaan, missä tilaisuuksissa ja keiden kanssa uskaltaa liikkua ja olla julkisuudessa.

- Turvallisuus ei ole enää itsestään selvyys.

Suldaan aikoo kuitenkin jatkaa kampanjointia ja mukana politiikassa, kävi vaalissa niin tai näin.

- Pidän itseäni jonkinlaisena uranuurtajana. Haluan tehdä isoja muutoksia, hän sanoo viitaten ei valkoihoisten suomalaisten ja maahanmuuttajien rooliin politiikassa.

Hän toivoo, että vihapuheeseen ja uhkauksiin puututtaisiin Suomessa hanakammin.

- Tässä maassa katsotaan sormien läpi uhkailuja. Jos olisi tuntuvat rangaistukset, ei uskallettaisi jatkaa, hän esittää keinoa hillitä nykyistä yhteiskunnallista mielialaa.

Kannattajat auttavat jaksamaan

Vaikka vihaa tulee niskaan, Suldaan ei aio antaa periksi. Jaksamisessa auttavat paitsi ystävät ja kannattajat myös vieraat ihmiset. Hän kertoo, että kannustusviestien määrä esimerkiksi Facebookissa on ollut uskomaton viimeisen uhkausviestin jälkeen. Suldaan julkaisi viestin Facebook-seinällään.

- Näiden uhkausten jälkeen Facebook täyttyi sydämillä ja kannustuksilla, Suldaan sanoo ja on selvästi iloinen saamastaan tuesta.

Hän myös julkaisi sotaveteraani Eero Blåfieldiltä Facebookissa saamansa viestin:" Hei Suldaan. Ikäviä nämä sinuun kohdistuvat uhkaukset. En hyväksy niitä ollenkaan. Se on vain niin, että näitä " hulluja " on joka maassa. Toivon kovasti, että saisit rauhassa hoitaa omat asiasi. Terveiseni Blåfa " .

Suldaan Said Ahmed oli lauantaina muun muassa Malmin torilla puhumassa ihmisten kanssa. NINA LEINONEN

Uhkaukset poliisille

Suldaan sanoo toimittaneensa pahimmat uhkaukset poliisille, ja osa myös tutkinnassa. Vihreiden kansanedustaja, kuntavaaliehdokas Ozan Yanar on saanut osansa uhkailuista.

Hän kirjoitti torstaina Facebook-sivullaan, että yhteiskuntaan osallistumisen pitäisi olla turvallista kaikille. Hän kirjoitti pelkäävänsä, ettei tämä ole enää itsestäänselvyys, jos vihapuheeseen ei puututa nykyistä hanakammin. Myös julkaisi viimeisimmän saamansa vihaviestin.

Pahimmat uhkaukset myös Ozan Yanar on välittänyt poliisille.